1. Splošno ozadje – davčne politike EU v času tranzicije

Kriza brez primere zaradi COVID-19 je povzročila resne motnje v gospodarstvih v EU in drugod. EU in njene institucije, države članice, podjetja in državljani se soočajo s to izjemno krizo v času korenitih sprememb, ki ga zaznamujejo podnebni in okoljski izzivi, digitalna revolucija, vse večje neenakosti in geopolitični premiki.

Komisija želi prevzeti vodilno vlogo pri prehodu v okolju prijaznejši in bolj digitalen svet, ki je združljiv z načeli našega socialnega tržnega gospodarstva. Pravična, učinkovita in trajnostna obdavčitev je osrednjega pomena pri uresničevanju teh ciljev. Davčne politike EU morajo zagotoviti, da vsi, tako posamezniki kot tudi družbe, plačajo pravičen delež. Hkrati morajo biti davčne politike EU oblikovane tako, da bodo lahko podjetja in državljani v celoti izkoristili prednosti enotnega trga, delali in vlagali v tujini, ustvarjali inovacije in delovna mesta. Ob tem pa morajo davčne politike ustvarjati prave spodbude za trajnostno in podnebju prijazno ravnanje, vključno s trajnostnimi naložbami, in zagotavljati upoštevanje načela „onesnaževalec plača“.

Pravična in učinkovita obdavčitev bo še pomembnejša v prihodnjih mesecih in letih, ko si bosta EU in svetovna skupnost prizadevali za odpravo posledic krize zaradi COVID-19. Kot je poudarjeno v sporočilu Komisije „Čas za Evropo: obnova in priprava za naslednjo generacijo“, želi Komisija zagotoviti, da bo okrevanje temeljilo na solidarnosti in pravičnosti, zato bo okrepila boj proti davčnim goljufijam in drugim nepoštenim praksam. To bo državam članicam pomagalo ustvariti prihodke od davkov, potrebne za odzivanje na glavne izzive sedanje krize. To sporočilo uresničuje to zavezo in določa „akcijski načrt za pravično in preprosto obdavčitev, ki podpira okrevanje“, s sklopom 25 ukrepov. Njegov namen je odzvati se na dvojni izziv sedanje krize: podpreti hitro in trajnostno gospodarsko okrevanje in zagotoviti zadostne ravni javnih prihodkov v EU. V akcijskem načrtu so:

·na kratko opisani ukrepi za zmanjšanje davčnih ovir za podjetja na enotnem trgu. Davčna poenostavitev bo izboljšala poslovno okolje, povečala konkurenčnost podjetij in prispevala h gospodarski rasti;

·napovedane številne pobude, ki bodo državam članicam v pomoč pri izvrševanju veljavnih davčnih predpisov in izboljševanju izpolnjevanja davčnih obveznosti. Zagotoviti moramo, da bodo države članice zbrale davčne prihodke, ki so potrebni za financiranje odziva na glavne izzive sedanje krize, ne da bi pri tem neupravičeno obremenile tiste, ki jih je kriza že močno prizadela. Boj proti davčnim goljufijam, izogibanju davkom in davčnim utajam v zvezi s tem ostaja ključnega pomena. To bi moralo tudi prispevati k pravičnejšemu, dobro prilagojenemu, uspešnemu in učinkovitemu pobiranju prihodkov za nacionalni proračun in proračun EU v državah članicah.

Ta akcijski načrt je eden ključnih elementov obsežne in ambiciozne agende EU na področju davkov, ki vključuje tudi naslednje pomembne pobude v prihodnjih letih:

·dobro zasnovan davčni sistem ima pomembno vlogo pri podpiranju prehoda na zeleno gospodarstvo. Uporaba obdavčitve kot instrumenta politike bo pripomogla k doseganju podnebne nevtralnosti do leta 2050 in drugih okoljskih ciljev evropskega zelenega dogovora. Pri tem bo zagotovila tudi dodatne javne davčne prihodke za javne proračune, da se podprejo pametne naložbe za prehod na zeleno gospodarstvo. Okoljski davki pomagajo zagotavljati prave cenovne signale in proizvajalcem, uporabnikom in potrošnikom dajejo prave spodbude za manj onesnažujočo potrošnjo in prispevanje k trajnostni rasti. Ustvarjajo lahko tudi priložnosti za zmanjšanje davkov na drugih področjih, na primer na področju dela, v primeru zaščitenih prihodkov za ustrezno socialno zaščito pa so pri obravnavanju okoljskih vprašanj in vprašanj v zvezi z zaposlovanjem lahko možnost, s katero vsi pridobijo;

·korenita reforma sistema obdavčitve dohodkov pravnih oseb, ki bi ustrezala našemu modernemu in vedno bolj digitaliziranemu gospodarstvu, je zdaj še pomembnejša za podporo rasti in ustvarjanje potrebnih prihodkov na pravičen način, s ponovno uskladitvijo pravic do obdavčitve z ustvarjanjem vrednosti in določitvijo najnižje ravni učinkovite obdavčitve poslovnih dobičkov. Komisija dejavno podpira globalne razprave, ki potekajo pod vodstvom OECD in G20, in je pripravljena ukrepati, če ne bo dosežen sporazum na svetovni ravni. Pred koncem leta bo Komisija na podlagi globalnih razprav določila naslednje korake v akcijskem načrtu za obdavčitev podjetij v 21. stoletju;

·za svetovni boj proti davčnim utajam in izogibanju davkom je potrebno odločno ukrepanje. Izbruh COVID-19 je sprožil ukrepanje brez primere na nacionalni ravni in ravni Unije, da se podprejo gospodarstva držav članic in olajša njihovo okrevanje. To vključuje posredovanje države za zagotovitev likvidnosti in dostopa do financiranja za podjetja, pri čemer so za večji del financiranja veljala pravila Unije o državni pomoči. Seznam Unije z jurisdikcijami, ki niso pripravljene sodelovati v davčne namene, je namenjen obravnavi groženj za davčne osnove držav članic EU. Glede na navedeno je Komisija pripravila priporočilo, naj države članice finančno podprejo podjetja v Uniji, pod pogojem, da ni povezav med temi podjetji in jurisdikcijami s seznama Unije;

·da bi lahko v celoti uresničili agendo EU za pravično obdavčitev, je treba aktivirati vse obstoječe vzvode politike. V tem okviru bo Komisija preučila, kako v celoti izkoristiti določbe Pogodbe o delovanju EU (PDEU), vključno s členom 116 PDEU, ki omogočajo, da se predlogi o obdavčitvi sprejemajo po rednem zakonodajnem postopku.

Poleg navedenih vodilnih davčnih pobud bodo v širšo agendo Komisije še naprej vključene davčne politike EU. Na primer, začela se bo revizija direktive o obdavčitvi tobačnih izdelkov in direktiv o obdavčitvi alkohola ter določbe o čezmejnih prevzemih s strani posameznikov iz horizontalne direktive o trošarinah, ki bo prispevala k boljšemu doseganju ciljev na področju javnega zdravja in pripomogla k preprečevanju davčnih goljufij. Komisija bo tudi v prihodnje uresničevala svojo agendo za pravično, enostavno in trajnostno obdavčitev v okviru evropskega semestra, ki vključuje obdavčitev kot orodje za oblikovanje celostnega programa za socialno pravičen prehod na zeleno gospodarstvo, med drugim s spodbujanjem zelenega oblikovanja proračuna. Poleg tega Komisija s svojimi programi tehnične podpore še naprej podpira izvajanje svoje agende za pravično in enostavno obdavčitev.